钦定古今图书集成/明伦汇编/交谊典/第041卷 > 礼记 > 《答泽潞王尚书书》符载
## 钦定古今图书集成/明伦汇编/交谊典/第041卷 > 礼记 > 《答泽潞王尚书书》符载

“某有旧，故为南康郡太守，今年夏五月往游其门，至
冬十月归山下，遂于江州卢使君处。伏奉书问，并睹
押衙卢从史所留示委曲，重词异礼，一何特达。捧读
惭恐，若无凭依。”伏惟尚书忠厚淳粹，发于大造，灵姿
杰立，长材卓然。以社稷为生死，以勋庸为倚任，义感
生于慷慨，闻望归于德礼。属思宏迈，远踪前人。由是
天子以山东之利兵广土授之，使长于诸侯，盖有以
也。夫翊王公之美者莫如贤，赞策画之利者莫如才，
延纳优劣，不啻什百。如某者，一蓬荜士也，痴缓朴讷，
无可采择，性嗜闲退，不求声利。顷在山林中，饮泉斸
药，保养性命。时运不适，即览阅《六籍》，或持竿钓鱼，以
此竟岁。人世机事，视之懵然，不悟高明，横加鄙夫，手
疏襟素，不饰文字，是所谓“尝苏草而掇兰蕙，簸砾石
而拣瑰璧”，欲自隗始，为天下士君子之先。伏知异日
截犬戎，壹宇宙，拯民戴主，在此志也。念兹菲薄，无用
裨补，况且多病，形惫气衰，不任策使，实贻败累。未获
趋拜，谢恩铃阁。又南归日晚，酬答稽疏，瞻望旌麾，惶
灼无次。《古人有感》“一言重一顾，期于陨越，请报国士”，
即小子平生之旨，岂无是耶？伏惟开怀察纳，不记疵
吝，幸甚！幸甚！不宣。